Αγαπητοί φίλοι

Αθήνα, 22 Ιανουαρίου 2015

Ο Δικηγορικός Σύλλογος Αθηνών και η Ένωση Ελλήνων Ποινικολόγων αποφάσισαν να εκδώσουν τόμο προς τιμήν του *Χριστόφορου Δ. Αργυρόπουλου*.

Ο Χριστόφορος Αργυρόπουλος είναι εξέχουσα φυσιογνωμία της δικηγορίας και του πνεύματος με ανεκτίμητη συμβολή στην προαγωγή του δικηγορικού λειτουργήματος και την ανύψωση του δικανικού βήματος αλλά και στην καλλιέργεια των γραμμάτων και τεχνών.

Την μακρά θητεία του στον δικηγορικό και κοινωνικό στίβο διακρίνει το υψηλό ήθος, η ευγένεια χαρακτήρος και η ανιδιοτελής αφοσίωση στους δημοκρατικούς θεσμούς και το κράτος δικαίου. Στο δικανικό βήμα ο Χριστόφορος Αργυρόπουλος διαπρέπει με την συμπαγή νομική επιχειρηματολογία του, την καλλιέπεια και την μετριοπάθεια την οποία συνδυάζει με την αποφασιστικότητα στην υπεράσπιση των θεμελιωδών δικαιωμάτων και των εγγυήσεων της δίκαιης διαδικασίας.

Το πλούσιο συγγραφικό έργο του Χριστόφορου Αργυρόπουλου καλύπτει ευρύ φάσμα του δικαίου και των επιστημών του ανθρώπου και χαρακτηρίζεται από την πρωτοτυπία του περιεχομένου και την υψηλή αισθητική του ύφους του. Από τις στήλες του «Νομικού Βήματος», επί δύο και πλέον δεκαετίες, ο Χριστόφορος παρουσίασε με συστηματικότητα και σχολίασε με ευστοχία την ποινική νομολογία, ιδίως αυτήν του Αρείου Πάγου, σε καίρια ζητήματα για την ορθή απονομή της ποινικής δικαιοσύνης.

Υπό την εμπνευσμένη δεκαοκταετή προεδρία του Χριστόφορου Αργυρόπουλου, η Ένωση Ελλήνων Ποινικολόγων απέκτησε ξεχωριστό κύρος και αξιοζήλευτη ακτινοβολία με εύστοχες παρεμβάσεις σε κρίσιμα ζητήματα και ουσιώδη συμβολή στην προαγωγή του διαλόγου και την καλλιέργεια των σχέσεων μεταξύ των παραγόντων της ποινικής διαδικασίας. Ιδιαίτερη ήταν εξ άλλου η απήχηση των έξι συνεδρίων και πολυάριθμων ημερίδων και επιστημονικών συμποσίων που διοργάνωσε η ΕΕΠ επί της προεδρίας του σε συνεργασία με τους δικηγορικούς συλλόγους και άλλους φορείς για θεμελιώδη και επίκαιρα ζητήματα της ποινικής δικαιοσύνης.

Σας καλούμε γι’ αυτό να συμμετάσχετε στον τιμητικό τόμο με την συγγραφή συμβολής (εκτάσεως 10-20 σελίδων) σε αντικείμενο του ενδιαφέροντός σας, την οποία παρακαλούμε να αποστείλετε σε ηλεκτρονική, ει δυνατόν, μορφή έως την 30η Νοεμβρίου 2015 στην ηλεκτρονική διεύθυνση hcba@otenet.gr. Συνημμένως θα βρείτε έντυπο συμμετοχής, το οποίο παρακαλούμε να συμπληρώσετε και να αποστείλετε στην αυτήν ηλεκτρονική διεύθυνση (ή με fax στον αριθμό 210 3820112 (κατόπιν τηλεφωνήματος στο 6944506619) ή ταχυδρομικώς στην Ένωση Ελλήνων Ποινικολόγων, Εμμ. Μπενάκη 24, 10678 Αθήνα) έως την 16η Μαρτίου 2015.

Ευχαριστούμε για την ανταπόκριση και την συμμετοχή σας.

Η Επιτροπή Εκδόσεως του Τιμητικού Τόμου

Βασίλης Αλεξανδρής, Πρόεδρος Δικηγορικού Συλλόγου Αθηνών

Ηλίας Αναγνωστόπουλος, Πρόεδρος Ένωσης Ελλήνων Ποινικολόγων

Πολυχρόνης Τσιρίδης, Δικηγόρος Πειραιώς, ΔΝ

Αριστομένης Τζαννετής, Γεν. Γραμματέας ΕΕΠ, Επ. Καθηγητής ΕΚΠΑ

Σωτηρία Ζωγράφου, Δικηγόρος Αθηνών